《次韵李子木见赠》
清代·邹汉勋

力学瘉废学，蓁芜廿年外。尔来始识字，渐欲穷綮会。

丹铅勤记录，所乐斯为最。傥或称述作，无乃夜郎大。

古经义多微，钩沈意非汰。裒然成两书，沽贱等苫盖。

乃劳频借读，赠言缛文贝。愚材果何当，讵关时显晦。

知是滑稽语，但了篇章债。夫子论文章，故自绝流辈。

指顾掩群雅，逸翮鸣翙翙。顾我已类狗，画虎惭黠狯。

作者简介：（1806—1854）湖北新化人，字叔绩。咸丰元年举人。以知县从江忠源守庐州御太平军，擢直隶州同知，城破而死。生平治学精谨，于天文、方舆、六书、九数，无不研习。有《新化邹氏敩艺斋遗书》。